Naţionala de handbal masculin a României a învins sâmbătă, la Brăila, reprezentativa Macedoniei de Nord, scor 28-24 (15-10), în meci amical, care a reprezentat şi debutul ca antrenor principal pentru George Buricea.
Principalii marcatori ai partidei au fost Stanciuc 4 goluri, Căbuţ 4, Drăgan 3, Andrei 3, pentru România, respectiv Serafimov 5, Peşevski 4, Mitev 4, pentru Macedonia de Nord. Portarul Dan Vasile a făcut spectacol, având 14 intervenţii reuşite.
Vineri seară, fără spectatori, cele două echipe au disputat un meci-şcoală, câştigat cu 32-27 de România, potrivit FRH. Dubla cu Macedonia de Nord a reprezentat debutul lui George Buricea la naţionala tricoloră, după ce l-a înlocuit în funcţie pe antrenorul Xavi Pascual.
Tricolorii pregătesc pentru dubla cu Cehia, din faza play-off a Campionatului Mondial, între 8-12 mai.
Campionatul Mondial din 2025 va avea loc în Croaţia, Danemarca şi Norvegia, între 14 ianuarie – 2 februarie. Europa are 11 locuri disponibile la turneul final prin intermediul calificărilor, fiind calificate deja cele trei naţiuni gazdă, alături de Franţa, Germania, Suedia (de la CE2024). La turneul final vor evolua 32 de echipe.
Deţinătoarea trofeului este Danemarca, echipă care a câştigat finalele din 2019, 2021 şi 2023.